text: Mand varetægtsfænglset for trusler på livet 
  12 august 2014 kl. 14.39
  En 45 årig mand fra Esbjerg er i et grundlovsforhør blevet fængslet i fire uger.
  Manden er sigtet for i 13 tilfælde at have truet offentligt ansatte som pædagoger, socialrådgivere, fængselsbetjente og politibetjente med vold eller truet dem på livet.
  Han er også sigtet for at have spyttet en anden mand i ansigtet samt for at true et vidne. Truslerne er hovedsageligt foregået i Esbjergområdet, men også på Odense Universitets Hospital samt i et statsfængsel.
  Den sigtede nægter sig skyldig, men ville ikke udtale sig i retten.
  